Document ID: 31987R3955

*****
ΚΑΝΟΝΙΣΜΟΣ (ΕΟΚ) αριθ. 3955/87 ΤΟΥ ΣΥΜΒΟΥΛΙΟΥ
της 22ας Δεκεμβρίου 1987
σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, μετά το ατύχημα στον πυρηνικό σταθμό του Τσερνομπιλ στις 26 Απριλίου 1986, σημαντικές ποσότητες ραδιενεργών στοιχείων διέφυγαν στην ατμόσφαιρα·
ότι ο κανονισμός (ΕΟΚ) αριθ. 1707/86 (1) καθόρισε, για το σύνολο των γεωργικών προϊόντων καταγωγής τρίτων χωρών, που προορίζονται για την ανθρώπινη διατροφή, προσωρινά ανώτατα επιτρεπόμενα όρια ραδιενέργειας, η τήρηση των οποίων αποτελεί προϋπόθεση της εισαγωγής των προϊόντων αυτών και ελέγχεται από τα κράτη μέλη· ότι η ισχύς του κανονισμού αυτού παρατάθηκε για πρώτη φορά με τον κανονισμό (ΕΟΚ) αριθ. 3020/86 (2) και μετά με τον κανονισμό (ΕΟΚ) αριθ. 624/87 (3) έως τις 31 Οκτωβρίου 1987·
ότι, με την επιφύλαξη του κανονισμού (Ευρατόμ) αριθ. 3954/87 του Συμβουλίου, της 22ας Δεκεμβρίου 1987 για τον καθορισμό των μεγίστων επιτρεπτών επιπέδων ραδιενέργειας στα τρόφιμα και τις ζωοτροφές λόγω πυρηνικού ατυχήματος ή σε περίπτωση εκτάκτου κινδύνου από ακτινοβολίες (4), η Κοινότητα πρέπει να συνεχίσει να μεριμνά, όσον αφορά τις συγκεκριμένες συνέπειες του ατυχήματος του Τσερνομπίλ, ώστε να εισάγονται στην Κοινότητα γεωργικά και μεταποιημένα προϊόντα, που προορίζονται για την ανθρώπινη διατροφή και τα οποία έχουν τυχόν μολυνθεί, μόνο σύμφωνα με κοινές διαδικασίες·
ότι επιβάλλεται οι κοινές αυτές διαδικασίες να διαφυλάττουν την υγεία των καταναλωτών, να διατηρούν χωρίς να πλήττουν ανώφελα τις συναλλαγές μεταξύ της Κοινότητας και των τρίτων χωρών, την ενότητα της αγοράς και να αποτρέπουν τις εκτροπές του εμπορίου·
ότι επειδή ο παρών κανονισμός αφορά το σύνολο των γεωργικών και μεταποιημένων προϊόντων, που προορίζονται για την ανθρώπινη διατροφή, δεν υπάρχει λόγος, στη συγκεκριμένη περίπτωση, να εφαρμοστεί η διαδικασία που προβλέπεται στο άρθρο 29 της οδηγίας 72/462/ΕΟΚ (5)·
ότι, για την τήρηση αυτών των ανώτατων επιτρεπόμενων ορίων, θα πρέπει να διενεργούνται κατάλληλοι έλεγχοι συνοδευόμενοι από τη δυνατότητα απαγόρευσης των εισαγωγών στην περίπτωση μη τήρησης των εν λόγω κανόνων·
ότι, για να γίνουν διευκρινίσεις και αναπροσαρμογές των μέτρων που προβλέπονται στον παρόντα κανονισμό, στην περίπτωση που θεωρηθούν αναγκαίες, πρέπει να προβλεφθεί απλοποιημένη διαδικασία·
ότι η θέσπιση του παρόντος κανονισμού με αυτή τη μορφή κρίνεται αναγκαία για την αντιμετώπιση επιτακτικών και άμεσων αναγκών όπως εκείνες που αναφέρονται στην τρίτη και τέταρτη αιτιολογία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός εφαρμόζεται στα προϊόντα που αναφέρονται στο παράρτημα ΙΙ της συνθήκης και στα προϊόντα που καλύπτονται από τους κανονισμούς (ΕΟΚ) αριθ. 2730/75 (6), 2783/75 (7), 3033/80 (8) και 3035/80 (9), καταγωγής τρίτων χωρών, εκτός από τα προϊόντα που περιλαμβάνονται στα παραρτήματα (10) του παρόντος κανονισμού.
Άρθρο 2
Με την επιφύλαξη άλλων ισχυουσών διατάξεων, η θέση σε ελεύθερη κυκλοφορία των προϊόντων που αναφέρονται στο άρθρο 1 υπόκειται στην υποχρέωση τήρησης των ανώτατων επιτρεπόμενων ορίων που καθορίζονται στο άρθρο 3.
Άρθρο 3
Τα ανώτατα επιτρεπόμενα όρια που αναφέρονται στο άρθρο 2 είναι τα ακόλουθα:
Η σωρευμένη μέγιστη ραδιενέργεια καισίου 134 και 137 δεν πρέπει να υπερβαίνει:
- 370 Bq/kg για το γάλα που υπάγεται στις διακρίσεις 04.01 και 04.02 του κοινού δασμολογίου (11) καθώς και για τα τρόφιμα που προορίζονται για την ειδική διατροφή των βρεφών κατά τους πρώτους τέσσερις μέχρι έξι μήνες της ζωής τους, τα οποία ανταποκρίνονται μόνα τους στις ανάγκες διατροφής των προσώπων αυτής της κατηγορίας και τα οποία προσφέρονται στη λιανική πώληση σε συσκευασίες που αναγνωρίζονται εύκολα και φέρουν την ένδειξη «Παρασκευάσματα για βρέφη» (12),
- 600 Bq/kg για όλα τα άλλα σχετικά προϊόντα.
Άρθρο 4
1. Τα κράτη μέλη ελέγχουν την τήρηση των ανωτάτων επιτρεπόμενων ορίων που καθορίζονται στο άρθρο 3 για τα προϊόντα που αναφέρονται στο άρθρο 1, λαμβάνοντας υπόψη το βαθμό μόλυνσης της χώρας καταγωγής. Οι έλεγχοι μπορούν επίσης να περιλαμβάνουν την προσκόμιση πιστοποιητικών εξαγωγής. Ανάλογα με το αποτέλεσμα των ελέγχων, τα κράτη μέλη λαμβάνουν τα μέτρα που απαιτούνται για την εφαρμογή του άρθρου 2, συμπεριλαμβανομένης της απαγόρευσης της θέσης σε ελεύθερη κυκλοφορία για κάθε περίπτωση ξεχωριστά ή γενικά για ένα συγκεκριμένο προϊόν.
2. Κάθε κράτος μέλος ανακοινώνει στην Επιτροπή όλες τις πληροφορίες τις σχετικές με την εφαρμογή του παρόντος κανονισμού και ιδίως τις περιπτώσεις όπου δεν τηρήθηκαν τα ανώτατα επιτρεπόμενα όρια. Η Επιτροπή διαβιβάζει αυτές τις πληροφορίες στα άλλα κράτη μέλη.
Άρθρο 5
Όταν διαπιστωθούν περιπτώσεις μη τήρησης των ανωτάτων επιτρεπομένων ορίων, μπορούν να ληφθούν τα αναγκαία μέτρα σύμφωνα με τη διαδικασία που αναφέρεται στο άρθρο 6. Τα μέτρα αυτά μπορούν να συνίστανται ακόμη και στην απαγόρευση εισαγωγής των προϊόντων καταγωγής της εν λόγω τρίτης χώρας.
Άρθρο 6
1. Οι λεπτομέρειες εφαρμογής του παρόντος κανονισμού καθώς και οι ενδεχόμενες τροποποιήσεις του καταλόγου των ακατάλληλων για την ανθρώπινη διατροφή προϊόντων που απαριθμούνται στα παραρτήματα Ι και ΙΙ, θεσπίζονται σύμφωνα με τη διαδικασία του άρθρου 30 του κανονισμού (ΕΟΚ) αριθ. 804/68 (1), που εφαρμόζεται κατ' αναλογία.
2. Για το σκοπό αυτό, ιδρύεται μια ad hoc επιτροπή που αποτελείται από αντιπροσώπους των κρατών μελών και πρόεδρος της οποίας είναι ένας αντιπρόσωπος της Επιτροπής.
Στην επιτροπή αυτή, οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης ΕΟΚ. Ο πρόεδρος δεν ψηφίζει.
Άρθρο 7
Η ισχύς του παρόντος κανονισμού λήγει δύο έτη μετά την έναρξη ισχύος του.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1987.

Labels: 3
14
5
20